Goedkoop koop gewoonlik vir ’n mens ‘n gat in die sak. Gelukkig is dit nie altyd die geval nie. Dié Suzuki Celerio is een van daai rare ontdekkings… ‘n goedkoop karretjie wat regtig beïndruk.
Ons vereis kragstuur, elektriese vensters en spieëls, lugreëling, lugsakke, ABS en Bluetooth, maar dan verwag ons terselfdertyd dat die voertuig amper gratis moet wees. Mmm. Ek haal my hoed af vir Suzuki. Hulle steur hulle nie aan almal wat tans turbo-mal is nie. Hulle bly getrou aan wat vir hulle werk. Goedkoop, eenvoudige voertuie wat goed gebou is teen ‘n billike prys…
Die Celerio is regtig oulik van buite. Glad nie ‘n lelike eendjie nie. Hy probeer ook nie sy “klein” wegsteek nie. Hy ís klein, en trots daarop – maar bied steeds sitplek vir vyf, of kom ons sê eerder sitplek vir twee groot en drie klein – en die kattebak is indrukwekkend aanvaarbaar vir so ’n klein tjor.
Op die pad voel die Celerio baie stewig in sy skoene. Klein karretjies word gewoonlik maklik gesteur deur ‘n sterk bries, maar nie die Celerio nie. Die Celerio is heeltemal tevrede om stadig in die verkeer te ploeter, óf om 120km/h op die snelweg te toer. Die rathefboom het ‘n positiewe gevoel en die verhouding tussen die ratte, rathefboom, koppelaar en enjin is goed gekalibreer sodat die Suzuki’tjie regtig maklik is om te bestuur.
Die ritgehalte voel ook beter as die meeste klein karre. Gewoonlik kan klein karretjies redelik rondhop as die pad lelik raak, maar tog word die Celerio nie maklik onkant gevang nie. Die vering is net reg vir die Celerio se grootte. Hy stamp nie op ondeunde oppervlaktes nie, maar hy loop ook nie en skud soos jellie nie – net reg.
Ek kan die Celerio maklik opsom. Dit is die regte opsie indien jy volgens ‘n begroting moet werk. Ja – daar is goedkoper karretjies beskikbaar, maar wees asseblief versigtig. Die Celerio is aangewys as die wenner in Car-tydskrif se Budget Car-kategorie. Suzuki maak al dekades lank klein karretjies, vertrou hulle – dis wat ék doen.
Die gehalte van die naverkoopdiens wissel seker van plek tot plek. Ek ry nou met my derde Suzuki en kan nie kla oor die spul hier in PMB nie. Die dienste is wel ‘n bietjie duur indien jou diensplan verval het.